Il-President Petro Poroshenko tal-Ukrajna ħabbar pjan biex ikun hemm waqfien tal-ġlied bejn il-qawwiet ta-gvern tiegħu u r-ribelli separatisti, hekk kif ir-Russja ħasdet lill-UE billi waqqfet il-provista ta’ gass lill-Ukrajna. Il-kumpanija ġganteska Russa li tforni prodotti tal-enerġija, waqfet tippompja gass lill-Ukrajna il-bieraħ fil-għodu hekk kif skatta ultimatum biex l-Ukreni jħallsu arretrati ta’ €1.44 biljun. Il-Papa Franġisku tkellem dwar l-inugwaljanza li teżisti bejn il-popli f’kull livell tal-ħajja waqt li ċanfar lil dawk li jmexxu s-swieq finanzjarji u xliehom li qed ifasslu d-destin tal-popli flok jaraw x’jeħtieġu. Il-papa, li kien qed jitkellem f’laqgħa fil-Vatikan, ilmenta bil-kbir mill-ispekulazzjoni finanzjarja “intollerabbli”, speċjalment fejn jidħol l-ikel fejn ftit jixxaljaw u ħafna oħrajn jittewbu. Huwa ħeġġeġ lill-gvernijiet jaħdmu flimkien ħalli joħolqu suq ta’ investiment li jgħin lill-popli u jiġġieled l-ekonomija tal-eskluzjoni u l-ħela. Il-President Obama qal li se jibgħat 275 membru tal-armata fl-Iraq biex jipproteġu l-interessi tal-Istati Uniti hekk kif is-Sunni fl-Iraq qed ikomplu bl-offensiva tagħhom. Is-suldati huma mħarrġa sewwa jekk ikollhom bżonn jiġġieldu. Il-President Cristina Fernandez tal-Argentina qalet li mhux se tħalli l-ekonomija ta’ pajjiżha tikkrolla, anke jekk l-Amerikani jagħlqulha l-bibien tas-sistema finanzjarja f’wiċċha. Hija kienet qed titkellem wara li l-Qorti Suprema Amerikana ordnat lill-Arġentina tħallas $1.3 biljun għal investitmenti f’hedge funds li ma ġewx onorati fl-2001. Grupp ta’ kredituri talbu l-qorti tiddikjara li l-gvern Arġentin irid jagħtihom kemm jiswew il-bonds li għandhom f’idejhom. Il-kumpanija tas-satelliti Inmarsat, li kienet tat il-bażi għat-tfittxijja għall-ajruplan tal-Malasja li għeb minn fuq ir-radar, qalet li dawk li qed ifittxu ma marrux fil-post fejn l-aktar li taħseb li waqa’ l-ajruplan. Il-kumpanija qalet lill-BBC li t-tfittxija saret f’post fejn instemgħu sinjali li ħasbuhom ġejjin mill-kaxxa s-sewda tal-ajruplan iżda dan ma kienx il-każ. Tfajla ta’ 17-il sena inqatlet fl-istat ta’ Uttar Pradesh, l-Indja, minn tliet ħutha subien wara li hija ħarbet ma’ raġel li riedet tiżżewweġ. It-tfajla reġgħet lura d-dar tagħha f’Sabapur fejn ħutha sparawlha u ħarqu l-kadavru tagħha. Dan instab mill-pulizija tal-lokal, li issa qed ifittxu lill-aħwa. Amerikan instab ħati li qatel lis-siebħa tiegħu u lill-ġenituri tagħha waqt li bintu ta’ erba’ snin rat kollox. Sedrick Clayton minn Memphis, Tennessee, qatilhom waqt arġument f’Jannar tal-2012. Bintu, li llum għandha sitt snin, kienet ix-xhud ewlieni fil-ġuri ta’ missierha. Jekk jinstab ħati jista’ jintbagħat għomru l-ħabs. Ċiniż ta’ 25 sena miet fi tmiem il-ġimgħa minħabba nuqqas ta’ rqad – għax qagħad jara ħafna logħbiet tat-Tazza tad-Dinja fuq it-TV. Skont ESPN tal-Brażil, id-differnza ta’ 11-il siegħa fil-ħin tfisser li l-logħbiet fiċ-Ċina qed jintwerew bejn nofsillejl u l-5 ta’ fil-għodu. Ir-raġel instab mejjet quddiem it-TV wara l-logħba Olanda-Spanja. L-awtopsja stabbiliet il-mewt minħabba nuqqas ta’ rqad.